CELEX: 32004R1450
Language: et
Date: 2004-08-13 00:00:00
Title: Komisjoni määrus (EÜ) nr 1450/2004, 13. august 2004, millega rakendatakse Euroopa Parlamendi ja nõukogu otsus nr 1608/2003/EÜ innovatsiooni käsitleva ühenduse statistika koostamise ja arendamise kohta(EMPs kohaldatav tekst)

14.8.2004   
            
            
               ET
            
            
               Euroopa Liidu Teataja
            
            
               L 267/32
            
         
      KOMISJONI MÄÄRUS (EÜ) nr 1450/2004,
   13. august 2004,
   millega rakendatakse Euroopa Parlamendi ja nõukogu otsus nr 1608/2003/EÜ innovatsiooni käsitleva ühenduse statistika koostamise ja arendamise kohta
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 22. juuli 2003. aasta otsust nr 1608/2003/EÜ teadust ja tehnoloogiat käsitleva ühenduse statistika koostamise ja arendamise kohta, (1) eriti selle artiklit 3,
   ning arvestades järgmist:
   
               (1)
            
            
               Otsus nr 1608/2003/EÜ määras kindlaks statistikaalased üksikmeetmed, mis on vajalikud teadust, tehnoloogiat ja innovatsiooni käsitleva ühenduse statistika koostamiseks.
            
         
               (2)
            
            
               Tuleb võtta vastu otsuse nr 1608/2003/EÜ artiklis 2 kindlaksmääratud statistikaalaste üksikmeetmete rakendusmeetmed.
            
         
               (3)
            
            
               Statistikaalased üksikmeetmed peaksid võtma arvesse Euroopa Parlamendi ja nõukogu 16. detsembri 2002. aasta otsust nr 2367/2002/EÜ ühenduse 2003.–2007. aasta statistikaprogrammi kohta, (2) kus määrati eelkõige kindlaks innovatsiooni käsitleva statistika koostamise ja parandamise tööprogramm ajavahemikuks 2003.–2007.
            
         
               (4)
            
            
               Tuleb tagada innovatsiooni käsitleva ühenduse statistika vastavus muudele rahvusvahelistele standarditele, millega seoses tuleb võtta arvesse ka Majanduskoostöö ja Arengu Organisatsiooni (OECD) ja muude rahvusvaheliste organisatsioonide tehtud tööd.
            
         
               (5)
            
            
               Otsuse nr 1608/2003/EÜ rakendamisel tuleks arvestada ühenduse statistikat käsitleva nõukogu 17. veebruari 1997. aasta määrusega (EÜ) nr 322/97 (3) sätestatud raamistikku, kui kehtestatakse haldusandmete allikatele juurdepääsu ja andmete konfidentsiaalsust käsitlevad sätted.
            
         
               (6)
            
            
               Käesolevas määruses sätestatud meetmed on kooskõlas statistikaprogrammi komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesolevas määruses kehtestatakse otsuse nr 1608/2003/EÜ rakendamiseks vajalikud meetmed seoses innovatsiooni käsitleva ühenduse statistikaga.
   Artikkel 2
   1.   Käesolev määrus hõlmab innovatsiooni käsitlevat ühenduse statistikat. Kõnealuse statistika puhul on statistiliste muutujate loetelu, hõlmatud tegevusalad ja sektorid, tulemuste jaotus, andmeedastuse sagedus ja tähtajad ning üleminekuperiood määratletud lisas.
   2.   Euroopa Parlamendile ja nõukogule otsuse nr 1608/2003/EÜ artikli 5 alusel esitatavates aruannetes tehtud järelduste põhjal võib statistiliste muutujate loetelu, hõlmatud tegevusalasid ja sektoreid, tulemuste jaotust, andmeedastuse sagedust ja tähtaegu ning muid käesoleva määruse lisas sätestatud karakteristikuid korrapäraselt üle vaadata.
   Artikkel 3
   Liikmesriigid saavad vajalikud andmed, kasutades eri allikate, nt valikvaatluste, haldusandmete allikate ja muude andmeallikate kombinatsiooni. Muud andmeallikad peavad olema kvaliteedi või statistiliste hindamismeetodite poolest vähemalt samaväärsed valikvaatluste või haldusandmete allikatega.
   Artikkel 4
   Lisas loetletud innovatsiooni käsitlev ühenduse statistika põhineb Oslo käsiraamatu (Oslo Manual) viimases versioonis esitatud ühtlustatud mõistetel ja määratlustel. Liikmesriigid peavad koostatava statistika suhtes kohaldama kõnealuseid ühtlustatud mõisteid ja määratlusi.
   Euroopa Parlamendile ja nõukogule vastavalt otsuse nr 1608/2003/EÜ artiklile 5 esitatavates aruannetes tuleb viidata mõistetele ja määratlustele ning nende kohaldamisele.
   Artikkel 5
   Liikmesriigid edastavad komisjonile (Eurostatile) lisas loetletud koondstatistika kohustuslikus korras ja üksikandmed vabatahtlikult, kasutades koostöös liikmesriikidega komisjoni (Eurostati) poolt määratud standardset edastusvormingut.
   Artikkel 6
   Liikmesriigid ja komisjon (Eurostat) viivad läbi kvaliteedihinnangu.
   Liikmesriigid edastavad komisjonile (Eurostatile) selle nõudmisel käesoleva määruse lisas sätestatud statistika kvaliteedi hindamiseks vajaliku teabe, mis on vajalik otsuse nr 1608/2003/EÜ artiklis 5 sätestatud aruandlusnõude täitmiseks.
   Artikkel 7
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõigis liikmesriikides.
      Brüssel, 13. august 2004
      
         
            Komisjoni nimel
         
         
            komisjoni liige
         
         Joaquín ALMUNIA
         
      
   
   
      (1)  ELT L 230, 16.9.2003, lk 1.
   
      (2)  EÜT L 358, 31.12.2002, lk 1.
   
      (3)  EÜT L 52, 22.2.1997, lk 1. Määrust on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).
   
      LISA
      INNOVATSIOONI KÄSITLEV STATISTIKA
      Punkt 1
      Liikmesriigid koostavad innovatsiooni käsitleva ühenduse statistika järgmiselt:
      
                  Kood
               
               
                  Pealkiri
               
               
                  Märkused
               
            
                  1
               
               
                  Innovatiivsete ettevõtjate arv
               
               
                  Absoluutväärtus ja % kõigist ettevõtjatest
               
            
                  2
               
               
                  Innovatiivsete ettevõtjate arv, kes on turule toonud uusi või märkimisväärselt parandatud, turul uudseid tooteid
               
               
                  Absoluutväärtus, % kõigist ettevõtjatest ja % kõigist innovatiivsetest ettevõtjatest
               
            
                  3
               
               
                  Innovatiivse tegevuse käive seoses uute või märkimisväärselt parandatud, turul uudsete toodetega
               
               
                  Absoluutväärtus, % kogukäibest ja % innovatiivsete ettevõtjate käibest
               
            
                  4
               
               
                  Innovatiivse tegevuse käive seoses uute või märkimisväärselt parandatud ja ettevõtja jaoks uute, kuid turul tuntud toodetega
               
               
                  Absoluutväärtus, % kogukäibest ja % innovatiivsete ettevõtjate käibest
               
            
                  5
               
               
                  Innovatsioonialast koostööd tegevate innovatiivsete ettevõtjate arv
               
               
                  Absoluutväärtus ja % innovatiivsetest ettevõtjatest
               
            
                  6
               
               
                  Kulutused innovatsioonile
               
               
                  Absoluutväärtus, % kogukäibest ja % innovatiivsete ettevõtjate käibest – vabatahtlik
               
            
                  7
               
               
                  Innovatiivsete ettevõtjate arv, kelle tegevus oli väga olulise innovatsioonialase mõjuga
               
               
                  Absoluutväärtus ja % kõigist innovatiivsetest ettevõtjatest
               
            
                  8
               
               
                  Innovatiivsete ettevõtjate arv, kes on olnud väga olulised teabeallikad seoses innovatsiooniga
               
               
                  Absoluutväärtus ja % kõigist innovatiivsetest ettevõtjatest – vabatahtlik
               
            
                  9
               
               
                  Ettevõtjate arv, kes seisid vastamisi oluliste takistavate teguritega
               
               
                  Absoluutväärtus, % kõigist ettevõtjatest, % kõigist innovatiivsetest ettevõtjatest ja % mitteinnovatiivsetest ettevõtjatest
               
            Lisaks eespool loetletud statistikale koostavad liikmesriigid täiendava statistika (sh andmete jaotuse) kooskõlas Oslo käsiraamatus loetletud peamiste teemadega. See täiendav statistika otsustatakse liikmesriikidega tihedas koostöös.
      Punkt 2
      Hõlmata tuleb vähemalt NACE Rev. 1.1 jagudes C, D, E, I, J, NACE Rev. 1.1 jaotistes 51, 72 ning NACE Rev. 1.1 rühmades 74.2 ja 74.3 esitatud ettevõtjad.
      Punkt 3
      Kõik muutujad tuleb esitada iga nelja aasta tagant, v.a muutujad 1, 2, 3, 4 ja 5, mis tuleb esitada iga kahe aasta tagant.
      Punkt 4
      Esimene vaatlusaasta, mille kohta statistika koostatakse, on kalendriaasta 2004.
      Punkt 5
      
                  1.
               
               
                  Kõik tulemused tuleb jaotada majandustegevuse kaupa (NACE Rev. 1.1) jagude tasemel ning järgmiste tööhõive suurusklasside kaupa: 10–49 töötajat, 50–249 töötajat, üle 249 töötaja.
               
            
                  2.
               
               
                  Kõik tulemused tuleb jaotada majandustegevuse kaupa (NACE Rev. 1.1) jaotiste tasemel.
               
            
                  3.
               
               
                  Muutuja 5 tulemused tuleb jaotada innovatsioonialase koostöö liigi kaupa. Muutuja 7 tulemused tuleb jaotada innovatsioonialase mõju kaupa. Muutuja 8 tulemused tuleb jaotada teabeallikate liikide kaupa. Muutuja 9 tulemused tuleb jaotada takistavate tegurite liikide kaupa. Need jaotused otsustatakse liikmesriikidega tihedas koostöös.
               
            Punkt 6
      
                  1.
               
               
                  Kõik tulemused edastatakse 18 kuu jooksul alates vaatlusperioodi kalendriaasta lõppemisest.
               
            
                  2.
               
               
                  Liikmeriigid võivad vabatahtlikult edastada komisjonile (Eurostatile) üksikandmeid, mis hõlmavad kõiki riiklike innovatsiooniuuringute raames vaadeldud statistilisi üksusi.
               
            Punkt 7
      
                  1.
               
               
                  Ühenduse innovatsiooniuuringute jaoks kasutatav vaatlusküsimustik, mis täidetakse iga nelja aasta tagant alates vaatlusaastast 2004, hõlmab Oslo käsiraamatus loetletud peamisi teemasid seoses ettevõtjate innovatiivsuse mõõtmisega.
               
            
                  2.
               
               
                  Komisjon (Eurostat) koostab liikmesriikidega tihedas koostöös metodoloogilised soovitused ühenduse innovatsiooniuuringute kohta, millega saavutatakse vaatlustulemuste ühtlustamise kõrge tase. Need soovitused katavad vähemalt sihtrühma, vaatluse metodoloogiat (sealhulgas regionaalseid aspekte), ühtlustatud vaatlusküsimustikku, andmete kogumist, töötlemist ja edastust ning nõudeid andmekvaliteedile.
               
            
                  3.
               
               
                  Liikmesriikidega tihedas koostöös koostatakse metodoloogilised soovitused ka alates vaatlusaastast 2006 iga nelja aasta tagant läbiviidavate muude innovatsiooniuuringute kohta.
               
            
                  4.
               
               
                  Liikmesriigid esitavad komisjonile (Eurostatile) vajalikud andmed riikliku metodoloogia kohta, mida on kasutatud riiklikus innovatsiooni käsitlevas statistikas.
               
            Punkt 8
      Kui riiklikke statistikasüsteeme tuleb oluliselt kohandada, võib komisjon lubada liikmesriikidele erandeid esimesel vaatlusaastal (2004) koostatava statistika puhul. Täiendavaid erandeid võidakse lubada seoses majandustegevuste hõlmamisega vastavalt NACE Rev. 1.1-le ja/või vaatlusaastaks 2006 koostatava statistika suurusklasside jaotusega.